REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/429-2

18. novembar 2021. godine

B e o g r a d

**Z A P I S N I K**

**SA 10. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 26. OKTOBRA 2021. GODINE**

Sednica je počela u 9.30 časova.

Sednicom je predsedavao predsednik Odbora dr Muamer Bačevac.

Sednici su prisustvovali: Andrijana Avramov, Dejan Stošić, Vesna Nedović, Vesna Stjepanović, Dragana Branković Minčić, Stefan Srbljanović, Nebojša Bakarec, Jelena Mihailović, Nina Pavićević i Nikola Kožović, članovi Odbora.

Sednici nisu prisustvovali članovi Odbora: prof. dr Dragoljub Acković, Sandra Joković, Dragana Radinović, Aleksandar Jovanović, Zoltan Pek i Selma Kučević.

Sednici je prisustvovala Vesna Knežević, zamenica člana Odbora.

Sednici su prisustvovali: Maja Mačužić Puzić, državni sekretar i Milan Čuljković, Ministarstvo državne uprave i lokalne samouprave.

Predsedavajući je konstatovao da su ispunjeni uslovi za rad i odlučivanje te je predložio sledeći

Dnevni red:

1. Razmatranje Predloga zakona o Zaštitniku građana, koji je podnela Vlada (broj 011-1759/21 od 8. oktobra 2021. godine), u načelu.

Odbor je PRIHVATIO predloženi Dnevni red.

Pre prelaska na rad po utvrđenom Dnevnom redu,Odbor je jednoglasno usvojio zapisnike sa Sedme, Osme i Devete sednice Odbora.

**PRVA TAČKA DNEVNOG REDA:** Razmatranje Predloga zakona o Zaštitniku građana, koji je podnela Vlada (broj 011-1759/21 od 8. oktobra 2021. godine), u načelu.

**Presednik Odbora** je pozvao državnu sekretarku da predstavi predlog zakona

**Maja Mačužić Puzić**, državni sekretar u Ministarstvu državne uprave i lokalne samouprave, je istakla da se unapređenjem pravnog okvira koji uređuje status i nadležnost Zaštitnika građana doprinosi unapređenju odgovornosti državne uprave i transparentnosti njenog rada. Novim Zakonom o Zaštitniku građana unapređena je nezavisnost Zaštitnika građana i stvoreni su osnovni uslovi za njegov efikasniji i efektivniji rad. Ono što je novina u odnosu na prethodni Zakon to je način izbora Zaštitnika građana. Ovim zakonom je propisano da predsednik Narodne skupštine objavljuje javni poziv svim zainteresovanim licima koji ispunjavaju zakonom propisane uslove, gde će kasnije Narodna skupština, odnosno poslaničke grupe odabrati sa te liste kandidata, one kandidate koji ispunjavaju uslove i predložiti ih Narodnoj skupštini za izbor. Ovakvim načinom izbora garantuje se veća transparentnost postupka, ali se i stvara veći stepen kontrole od strane javnosti kojim se u najvećoj meri osnažuje autoritet, nepristrasnost, nezavisnost, ali i legitimitet ove institucije. Novim zakonom predviđeno je trajanje mandata zaštitnika građana osam godina, ali samo u jednom mandatu, što je u potpunosti u skladu sa tačkom 10. Venecijanskih principa i praksom koja se već primenjuje i u drugim evropskim zemljama. Istakla je da je novim rešenjem takođe omogućena veća organizaciona autonomija, kao i da Zaštitnik građana samostalno donosi opšti akt o sistematizaciji radnih mesta u okviru svoje organizacije, o čemu je u obavezi da obavesti skupštinski odbor. Unapređena je takođe i budžetsko - finansijska nezavisnost Zaštitnika građana i to na taj način što se uvodi načelo zabrane smanjenja budžetskih sredstava. On samostalno raspolaže budžetskim sredstvima u okviru svog razdela, naravno u skladu sa svim pozitivnim zakonskim rešenjima. Njegov budžet se takođe usvaja zajedno sa budžetom svih organa Republike Srbije. U nastavku izlaganja je istakla da je Zaštitnik građana po novom rešenju nezavisni nacionalni mehanizam za praćenje sprovođenja dve međunarodne konvencije i to je Konvencija o pravima osoba sa invaliditetom i Konvencija Saveta Evrope o borbi protiv trgovine ljudima, dok je još od 2011. godine u njegovoj nadležnosti obavljanje poslova Nacionalnog mehanizma za prevenciju torture. Napomenula je da je Zaštitnik građana takođe ovlašćen da organu čiji rad kontroliše, podnese inicijativu za izmenu ili dopunu zakona i drugih propisa i opštih akata, ako smatra da do povrede prava građana dolazi zbog nedostataka u propisima koji su trenutno važeći, kao i da inicira donošenje potpuno novih zakona, drugih propisa i opštih akata kada smatra da je to od značaja za ostvarivanje i zaštitu prava građana. Pored toga, ovlašćen je da u postupku primene propisa daje mišljenje organu uprave, dakle organu čiji rad kontroliše, ako se njima uređuju pitanja koja su od značaja za zaštitu prava građana. U postojećem Zakonu ovakva ovlašćenja Zaštitnik građana imao je isključivo prema Narodnoj skupštini i prema Vladi Republike Srbije, a ubuduće će ih imati prema svim organima čiji rad kontroliše. Znači, ukoliko u postupku kontrole primeti da je do povrede ljudskih prava došlo zbog neke greške, odnosno nepravilnosti u aktu kojim se reguliše pravo koje je građanin želeo da ostvari, Zaštitnik građana može da inicira promenu tog akta, odnosno da ukaže na tu nepravilnost i na taj način ispravi sve buduće moguće nepravilnosti. Istakla je da je unapređena efikasnost i efektivnost rada Zaštitnika građana na taj način što su se uvođenjem novih pravila postupka pred Zaštitnikom građana stvorili uslovi za efikasniju kontrolu uprave. Procesne intervencije poput uvođenja skraćenog i ispitnog postupka, kao i propisivanje rokova za postupanje, obezbeđuju uslove za veći stepen predvidivosti građanima kad se obraćaju pritužbom. Navela je da su u ceo postupak pripreme zakona koje je vodilo Ministarstvo državne uprave i lokalne samouprave bili uključeni Evropska komisija i nevladine organizacije.

**Predsednik Odbora** je naglasio da je veoma važno što Odbor razmatra ovaj predlog zakona jer je on izuzetno bitan za unapređenje ljudskih prava i sloboda kao i da je ministarstvo pripremilo jedan dobar i aktuelan predlog zakona koji je usklađen sa najvišim principima i standardima u funkcionisanju ustanove ombudsmana.

S obzirom da nije bilo drugih učesnika u raspravi, predsednik Odbora je stavio na glasanje predlog da Odbor predloži Narodnoj skupštini da prihvati Predlog zakona o Zaštitniku građana, u načelu. Odbor je **jednoglasno prihvatio** ovaj predlog. Takođe, Odbor je usvojio predlog da izvestilac Odbora na sednici Narodne skupštine bude predsednik Odbora dr Muamer Bačevac.

Sednica je zaključena u 9.45 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac